## El Consorci de Museus presenta la primera exposició a Alacant de l’artista Mariano Maestro

*** ‘Mariano Maestro. Estructuras criptomórficas’ es pot visitar en la Llotja del Peix d’Alacant
* La mostra revisa l’obra de l’artista abstracte des dels anys 70 fins a l’actualitat**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), presenta la primera exposició a la ciutat d’Alacant de l’artista Mariano Maestro en la Sala d’Exposicions de la Llotja del Peix.

Del 4 d’octubre al 24 de novembre s’exposa ‘Mariano Maestro. Estructuras criptomórficas’, una mostra que repassa la trajectòria de l’artista des de 1970 fins a l’actualitat, a través d’una selecció de pintures, relleus i escultures, emmarcades dins de l’abstracció geomètrica.

A la presentació han assistit la secretària autonòmica de Cultura, Pilar Tébar; el director-gerent del CMCV, Nicolás Bugeda i el mateix artista, Mariano Maestro.

Tébar ha assenyalat que, amb esta exposició retrospectiva, “des de la Conselleria de Cultura volem posar en relleu la figura de Mariano Maestro com aexponent destacat del geometrisme de la nostra Comunitat”.

Així mateix, ha destacat d’este artista que és “explorador incansable de la composició, el joc geomètric i els relleus. És una satisfacció poder donar a conéixer per fi la seua obra a Alacant”.

Per la seua part, la regidora de cultura de l’ajuntament d’Alacant, Nayma Beldjilali, ha agraït a la Conselleria de Cultura i al CMCV “l’oportunitat de contemplar per primera vegada en esta ciutat l’obra d’este alacantí d’adopció”.

A més, ha convidat “a tots els alacantins a acostar-se a la Llotja del Peix per a descobrir esta àmplia mostra que recorre la seua vida artística i a on també s’exposen per primera vegada algunes peces de creació recent”.

Per la seua part, l’artista nascut a Madrid però criat a Alacant, ha assegurat que és per a ell “un orgull poder fer la meua primera exposició a la meua ciutat, Alacant, ja que em sent alacantí”. “Vaig viure ací la meua joventut i els meus començaments com a artista estan lligats a esta ciutat, a on vaig començar a estudiar a l’Escola d’Arts i Oficis”, ha recordat emocionat.

**Mestre del geometrisme valencià**

‘Estructuras criptomórficas’, comissariada per l’historiador d’art Sebastián Gómez, reunix una selecció de pintures, relleus i escultures realitzades entre 1970 i 2024, que caldria emmarcar dins de l’abstracció geomètrica. Una inclinació de l’artista per esta manera de fer que va ser, al mateix temps, causa i efecte de la seua exploració de les possibilitats estètiques de la fusta com a suport.

La mostra oferix una revisió de la seua obra, des de la precisió de les seues primeres peces, de clares reminiscències al món de la màquina i la indústria, i en les quals l’esbós i els estudis previs determinaven el resultat final; fins a les més recents en les quals el rigor es relaxa progressivament i dona lloc a composicions més lliures i en les quals, fins i tot, el joc aleatori té un paper determinant.

Amb tot, a pesar d’estes diferències cronològiques, hi ha un element comú que ens parla de la inquietud de l’artista per la composició, de la seua voluntat d’estructurar la forma, de la seua pulsió per crear un univers personal d’estructures críptiques.

La mostra, que es va poder veure en la Fundació Chirivella Soriano de València en juliol de 2023, viatja ara a Alacant amb noves obres de recent factura i mai exposades. En total són cinc escultures que mostren la seua evolució cap a línies depurades que juguen amb les corbes buscant l’harmonia. Una revisió de la seua primera etapa constructivista, menys racional i més lúdica.

Fecha: 04/10/2024